MEDDELELSE FRA KOMMISSIONEN TIL RÅDET om indledning af konsultationer med Guinea-Bissau i medfør af artikel 96 i Cotonou-aftalen

Præsident- og parlamentsvalget i 1999/2000 i Guinea-Bissau blev vundet af præsident Kumba Yala, og hans parti opnåede det største antal sæder i parlamentet. Det politiske liv har i de sidste tre år været præget af et yderst ustabilt styre. Situationen forværredes i løbet af sidste år; som eksempler kan nævnes ikke-bekendtgørelse af den nye forfatning, opløsning af nationalforsamlingen, konflikter mellem den udøvende og den dømmende magt samt successive udsættelser af parlamentsvalg. Statskuppet den 14. september 2003 fandt sted på denne baggrund. Den Europæiske Union har offentliggjort en erklæring, hvori den mindede om, at den er stærkt imod forfatningsstridige magtovertagelser, og at den noterede sig, at militærkomitéen havde erklæret hurtigt at ville genoprette den forfatningsmæssige orden og det civile styre i landet.

Efter præsident Kumba Yalas tilbagetræden den 17. september 2003 er der oprettet overgangsorganer efter en bred konsultationsproces. Der blev den 28. september 2003 underskrevet et overgangscharter af militærkomitéen for genskabelse af den forfatningsmæssige og demokratiske orden, flertallet af de politiske partier og civilsamfundsorganisationer, hvorefter der skal afholdes parlamentsvalg i løbet af seks måneder og præsidentvalg et år efter parlamentsvalget. Den fungerende præsident og militærkomitéen varetager deres hverv i disse atten måneder af. Der er udnævnt en premierminister, og der er dannet en overgangsregering alene bestående af civile personligheder. Overgangsrådet, som i øjeblikket repræsenterer den lovgivende magt, består af medlemmer af militærkomitéen og andre af charterets signatarer. Dette råd skal opløses, når de nye medlemmer af parlamentet er valgt og trådt i funktion. Der er endnu ikke fastsat nogen nøjagtig dato for parlamentsvalget, som forventes at finde sted i slutningen af marts 2004.

Artikel 9, stk. 2, i AVS-EF-partnerskabsaftalen, undertegnet i Cotonou den 23. juni 2000, som Republikken Guinea-Bissau er signatar af, definerer de væsentlige elementer, som partnerskabet bygger på. Respekten for de demokratiske principper og retsstaten er ledende for parternes interne og eksterne politik og udgør væsentlige elementer. Under henvisning til denne artikel og de omstændigheder, under hvilke de politiske forandringer er sket i Guinea-Bissau, mener Kommissionen, at det er nødvendigt at have en dialog med landets nye myndigheder for at få afklaret følgende punkter, der skal gøres til genstand for konsultationer i overensstemmelse med artikel 9 og 96 i Cotonou-aftalen.

(1) Tilrettelæggelse og afholdelse af parlamentsvalg, tidsplanen herfor og betingelserne for valgdeltagelse

(2) Kriseprogrammets fremadskriden ifølge overgangscharteret, hvad angår genoptagelse af erhvervsaktiviteten og den finansielle aktivitet i landet, særlig fremskridt med saneringen af de offentlige finanser

(3) Processen for genskabelse af retsvæsenets uafhængighed, forpligtelsen for de væbnede styrker til at genindordne sig under civil kontrol, når den forfatningsmæssige orden er genskabt.

Under en sådan dialog kan Guinea-Bissaus myndigheder få lejlighed til at redegøre nærmere for deres holdning til ovennævnte punkter, og Kommissionen vil kunne tage stilling til, i hvilket omfang den på basis af denne dialog vil kunne støtte de bestræbelser, som landet udfolder for bedre at overholde principperne i artikel 9, stk. 2, i Cotonou-aftalen.

Af disse grunde foreslår Kommissionen Rådet at opfordre Republikken Guinea-Bissau til at indgå i konsultationer i medfør af artikel 9 og 96 i Cotonou-aftalen i overensstemmelse med vedlagte udkast til skrivelse.

Kommissionen foreslår, at de igangværende samarbejdsaktiviteter inden for rammerne af 6., 7., 8. og 9. EUF videreføres under konsultationerne, forudsat at de specifikke betingelser i finansieringsaftalerne under gennemførelse overholdes.

BILAG

Bruxelles, den

H.E. Hr. Antonio Artur Sanha

Premierminister for Republikken Guinea-Bissau

Bissau

Guinea-Bissau

UDKAST

Hr. premierminister,

I sin erklæring af 18. september 2003 fordømte Den Europæiske Union statskuppet i Guinea-Bissau og mindede om, at den er stærkt imod forfatningsstridige magtovertagelser.

I sin erklæring noterede Den Europæiske Union sig tillige, at militærkomitéen havde erklæret hurtigt at ville genoprette den forfatningsmæssige orden og det civile styre i landet.

Jeg har den ære i medfør af artikel 96 i Cotonou-aftalen og på Fællesskabets og EU-medlemsstaternes vegne at opfordre Guinea-Bissau til at indgå i konsultationer med henblik på, som aftalen foreskriver det, at foretage en grundig undersøgelse og i givet fald rette op på situationen. Dialog er udgangspunktet for EU's deltagelse i disse konsultationer.

Under disse konsultationer vil Guinea-Bissau få lejlighed til at redegøre nærmere for regeringens overgangsprogram, særlig hvad angår afholdelse af parlamentsvalg, sanering af de offentlige finanser, genopretning af retsvæsenets uafhængighed og den civile kontrol over de væbnede styrker. Vi foreslår, at konsultationerne finder sted snarest på et tidspunkt, som fastsættes efter fælles overenskomst, i Rådets bygning.

Modtag, hr. premierminister, forsikringen om min mest udmærkede højagtelse.

For Rådet

For Kommissionen

Kopi:

- Formanden for AVS-Ambassadørudvalget

- AVS-staternes sekretær